Broj: 711-I-2379-M-452/22-03-19

Zagreb, 25. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Tihomira Budanka, općinskog načelnika Općine Promina**,za davanjem mišljenja Povjerenstva,na 195. sjednici održanoj dana 25. studenog 2022.g. donosi sljedeće

**MIŠLJENJE**

**Obveznik Tihomir Budanko, općinski načelnik Općine Promina, ne nalazi se u potencijalnom sukobu interesa i nije dužan postupiti sukladno članku 9. ZSSI-a u situaciji kada bi u postupku javne nabave koji provodi Općina Promina poziv za dostavom ponude bio upućen i trgovačkom društvu čiji je član Uprave sin službenika zaposlenog u Općini Promina.**

Obrazloženje

Zahtjev za mišljenjem podnio je Tihomir Budanko, općinski načelnik Općine Promina. U Povjerenstvu zahtjev je zaprimljen 24 studenog 2022.g. pod poslovnim brojem 711-U-8968-M-452/22-01-4, povodom kojeg se vodi predmet broj M-452/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika koji ustrojava i vodi Povjerenstvo, utvrđeno je da je Tihomir Budanko obnašao dužnost općinskog načelnika Općine Promina u mandatu 2013.-2017. te 2017.g.-2021., kao i da je izabran na dužnost u mandatu 2021. -2025., koju obnaša od 21. svibnja 2021., stoga je obveznik Tihomir Budanko dužan postupati sukladno odredbama ZSSI-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je u Jedinstvenom upravnom odjelu Općine Promina zaposlen službenik čiji je sin član Uprave trgovačkog društva Ultima inženjering d.o.o. Obveznik nadalje navodi da je Općina i prije njegova zaposlenja ugovarala poslove s navedenim trgovačkim društvom. Obveznik traži mišljenje Povjerenstva jesu li Općina i navedeni službenik u sukobu interesa ukoliko Općina navedenom društvu pošalje upit za dostavu ponude i ugovori nabavu, te je li pritom dovoljno izuzeti službenika iz postupka nabave, uz dostavu ponuda na adrese najmanje troje poslovnih subjekta.

Člankom 2. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa te da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka ZSSI/21-a propisano je će se obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba te poslodavaca kod kojih je bio u radnom odnosu u posljednje dvije godine prije stupanja na dužnost, osim ako nije drukčije propisano zakonom.

Člankom 5. stavkom 1. točkom 3. ZSSI/21-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je točkom 6. stavka 1. članka 5. Zakona propisano da su povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Povjerenstvo prvenstveno utvrđuje kako je člankom 3. stavcima 1. i 2. ZSSI/21-a utvrđeno tko se smatra obveznikom ZSSI/21-a te da je iz navedenog razvidno da službenike raspoređeni u jedinicama lokalne i (područne) regionalne samouprave ne obvezuju odredbe istoga Zakona.

Također se ističe kako se zaposlenik Općine Plomina ne smatra s obveznikom povezanom osobom samo na temelju okolnosti da je isti zaposlen u tijelu javne vlasti u kojem obveznik obnaša dužnost općinskog načelnika.

Slijedom navedenog, imajuću u vidu da u zahtjevu za mišljenje nisu iznesene druge okolnosti koje bi upućivale da bi trgovačko društvo Ultima inženjering d.o.o. bilo povezano s obveznikom Tihomirom Budankom, općinskim načelnikom Općine Plomina, navedeni se obveznik ne nalazi u potencijalnom sukobu interesa ukoliko u postupku prikupljanja ponuda poziv za dostavom ponude bude upućen i navedenom društvu u kojem je sin službenika, zaposlenog u Općini Plomina, član Uprave, stoga obveznik u konkretnoj situaciji nije dužan postupiti na način propisan člankom 9. ZSSI/21-a.

Međutim, Povjerenstvo napominje kako je člankom 40. i 41. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 04/18, 112/19) propisano na koji način su službenici dužni postupati u slučaju mogućeg sukoba interesa te da je za mjerodavno tumačenje odredbe navedenog Zakona nadležno Ministarstvo pravosuđa i uprave, pri čemu je obveznik dužan voditi računa da u obnašanju dužnosti općinskog načelnika Općine Promina postupa i sukladno odredbama navedenog Zakona.

Sijedom navedenog, Povjerenstvo je dalo mišljenje kao što je navedeno u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Obveznik Tihomir Budanko, elektroničkom dostavom
2. Objava na internetskoj stranici Povjerenstva
3. Pismohrana